เอกสารแนบ 3 : อื่นๆ

เอกสารแนบ 3.1 : รายงานคณะกรรมการตรวจสอบ

คณะกรรมการตรวจสอบ บริษัท ไทยวาโก้ จำกัด (มหาชน) ประกอบด้วยกรรมการอิสระ 3 ท่าน
โดยมี รศ.ดร.กุลภัทรา สิโรดม เป็นประธานกรรมการตรวจสอบ นางพรรณี วรวุฒิจงสถิต
และนางศรัณยา จินดาวณิค เป็นกรรมการตรวจสอบ
ซึ่งทุกท่านมีคุณสมบัติตามประกาศของตลาดหลักทรัพย์แห่งประเทศไทย

ในรอบปี 2555 คณะกรรมการตรวจสอบมีการประชุมร่วมกัน รวม 12 ครั้ง
และทุกท่านเข้าร่วมประชุมครบทุกครั้ง
กิจกรรมสำคัญที่คณะกรรมการตรวจสอบได้ดำเนินการภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
สรุปได้ดังนี้

-   สอบทานงบการเงินของบริษัทฯ และบริษัทย่อย ทั้งรายไตรมาสและประจำปี 2555
    ครอบคลุมถึงการสอบทานการปฏิบัติตามมาตรฐานการบัญชี การเลือกนโยบายการบัญชี
    รวมทั้งการเปิดเผยหมายเหตุประกอบในงบการเงินตามมาตรฐานการรายงานทางการเงินที่ผู้สอบบัญชีได้สอบทานและให้ความเห็นอย่างไม่มีเงื่อนไข
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า งบการเงินของบริษัทฯ
    มีความถูกต้องตามที่ควรในสาระสำคัญตามหลักการบัญชีที่รับรองทั่วไป

  นอกจากนี้คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายบริหารของบริษัทฯ
  เพื่อให้ผู้สอบบัญชีสามารถรายงานข้อมูลเกี่ยวกับบริษัทฯ และปรึกษาหารือได้อย่างอิสระ

-   สอบทานความเพียงพอและความเหมาะสมของระบบการควบคุมภายในของบริษัทฯ
    เพื่อให้การดำเนินงานของบริษัทฯ มีประสิทธิภาพและประสิทธิผล
    และสอบทานผลการประเมินระบบการควบคุมภายในตามหลัก COSO ของบริษัทย่อย
    ซึ่งคณะกรรมการตรวจสอบมีความเห็นว่าบริษัทฯ
    มีการควบคุมภายในที่เพียงพอและเหมาะสมตามสภาพธุรกิจ

-   สอบทานการตรวจสอบภายใน คณะกรรมการตรวจสอบได้อนุมัติแผนงานตรวจสอบประจำปี
    และสอบทานการปฏิบัติตามแผนงาน พบว่าได้บรรลุตามเป้าหมายที่กำหนดไว้
    รวมทั้งติดตามผลการปฏิบัติงานของสำนักงานตรวจสอบภายในเป็นรายเดือน
    จากการสอบทานไม่พบข้อบกพร่องที่เป็นสาระสำคัญ

-   พิจารณาเสนอแต่งตั้งผู้สอบบัญชีและค่าตอบแทนที่เหมาะสม
    โดยพิจารณาถึงผลการปฏิบัติงานในปีที่ผ่านมา
    ความรู้ความสามารถตลอดจนความเป็นอิสระในการปฏิบัติหน้าที่
    จึงเสนอต่อคณะกรรมการบริษัทพิจารณา และมีมติเห็นชอบให้เสนอขออนุมัติจากที่ประชุมผู้ถือหุ้น
    แต่งตั้ง ดร.ศุภมิตร เตชะมนตรีกุล และ/หรือ นายชวาลา เทียนประเสริฐกิจ และ/หรือ
    นายมนูญ มนูสุข แห่ง บริษัท ดีลอยท์ ทู้ช โธมัทสุ ไชยยศ สอบบัญชี จำกัด
    เป็นผู้สอบบัญชีของบริษัทฯ และบริษัทย่อยประจำปี 2556

-   สอบทานการเข้าทำรายการที่เกี่ยวโยงกันรวมทั้งรายการที่อาจมีความขัดแย้งทางผลประโยชน์
    การเปิดเผยข้อมูลของรายการ ความสมเหตุสมผลของการเข้าทำรายการที่เกี่ยวโยงกัน
    เงื่อนไขรายการ ผลกระทบและผลประโยชน์ที่บริษัทฯ ได้รับ ซึ่งคณะกรรมการตรวจสอบเห็นว่า
    การทำรายการที่เกี่ยวโยงกันของบริษัทฯ
    เป็นรายการที่ดำเนินตามธุรกิจปกติและเป็นประโยชน์สูงสุดต่อบริษัทฯ
    มีการเปิดเผยข้อมูลอย่างถูกต้องครบถ้วนและเป็นไปตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

-   คณะกรรมการตรวจสอบให้ความสำคัญและดูแลให้บริษัทฯ
    มีการบริหารความเสี่ยงที่เหมาะสมกับสภาพธุรกิจ
    อีกทั้งติดตามความคืบหน้าในการดำเนินงานบริหารจัดการเพื่อลดความเสี่ยง

-   ดูแลให้บริษัทฯ มีระบบการบริหารงานด้วยหลักการกำกับดูแลกิจการที่ดี
    และเป็นไปตามที่พระราชบัญญัติหลักทรัพย์และตลาดหลักทรัพย์
    รวมทั้งคณะกรรมการตรวจสอบได้ประเมินผลการปฏิบัติหน้าที่ด้วยตนเองในหัวข้อประเมินเกี่ยวกับคุณสมบัติและความเพียงพอจำนวนสมาชิกของคณะกรรมการตรวจสอบ
    การทำหน้าที่โดยรวม การสอบทานงบการเงิน รายการที่เกี่ยวโยงกัน
    การควบคุมภายในและการบริหารความเสี่ยง เพื่อสอบทานการปฏิบัติหน้าที่ของตนเอง
    ซึ่งผลการประเมินอยู่ในเกณฑ์ดี

-   ทบทวนกฎบัตรคณะกรรมการตรวจสอบเพื่อให้ครอบคลุมการปฏิบัติหน้าที่ของคณะกรรมการตรวจสอบ
    และสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย

คณะกรรมการตรวจสอบได้ปฏิบัติหน้าที่ตามที่ได้รับมอบหมายอย่างเป็นอิสระ
กำกับดูแลกิจการให้มีระบบการควบคุมภายในที่มีประสิทธิภาพและเหมาะสม
มีการบริหารความเสี่ยงอย่างต่อเนื่องรวมทั้งมีการปฏิบัติตามข้อกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ
ซึ่งคณะกรรมการตรวจสอบไม่พบข้อบกพร่องหรือสิ่งผิดปกติที่เป็นสาระสำคัญ

กุลภัทรา สิโรดม

(รศ.ดร.กุลภัทรา สิโรดม)

  ประธานกรรมการตรวจสอบ

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท ไทยวาโก้ จำกัด (มหาชน) และบริษัทย่อย
ซึ่งงบการเงินดังกล่าวได้จัดทำขึ้นตามมาตรฐานการรายงานทางการเงิน (TFRS)
โดยมีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวังและประมาณการที่สมเหตุสมผลในการจัดทำ
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัทฯ
และบริษัทย่อย เพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนี้คณะกรรมการบริษัทได้ส่งเสริมให้บริษัทฯ มีการปฏิบัติตามหลักการกำกับดูแลกิจการที่ดี
ตลอดจนจัดให้มีระบบการบริหารความเสี่ยง
และระบบการควบคุมภายในที่มีประสิทธิภาพและประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัทฯ และบริษัทย่อย
รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ
ซึ่งประกอบด้วยกรรมการที่เป็นอิสระได้ทำหน้าที่สอบทานเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทจึงมีความเห็นว่าการกำกับดูแลกิจการที่ดี ระบบการบริหารความเสี่ยง
และระบบการควบคุมภายในของบริษัทฯ มีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของบริษัทฯ และบริษัทย่อย
สำหรับปีสิ้นสุดวันที่ 31 ธันวาคม 2555 ได้จัดทำและเปิดเผยโดยถูกต้องตามที่ควรในสาระสำคัญ

  มนู ลีลานุวัฒน์ บุญดี อำนวยสกุล

(นายมนู ลีลานุวัฒน์) (นายบุญดี อำนวยสกุล)

ประธานกรรมการ กรรมการผู้จัดการ

เอกสารแนบ 3.3 : รายงานความรับผิดชอบต่อสังคมและสิ่งแวดล้อม

ด้วยความมุ่งมั่นในการดูแลรักษา ลดผลกระทบต่อสิ่งแวดล้อม รวมทั้งลดการใช้พลังงาน
รณรงค์ให้พนักงานมีจิตสำนึกในการอนุรักษ์พลังงานอย่างมีส่วนร่วม ทำให้ในปี 2555 บริษัทฯ
ได้รับการรับรองมาตรฐานระบบการจัดการสิ่งแวดล้อม ISO 14001
รางวัลชนะเลิศด้านการบริหารจัดการพลังงานในโรงงาน ASEAN Energy Awards 2012
ระดับภูมิภาคเอเชียตะวันออกเฉียงใต้ และรางวัลดีเด่นด้านการอนุรักษ์พลังงานในโรงงาน
Thailand Energy Awards 2012
ในฐานะที่มีการบริหารงานด้านพลังงานอย่างเป็นระบบและเพิ่มประสิทธิภาพการใช้พลังงานอย่างต่อเนื่อง

ในปี 2555 นอกเหนือจากโครงการวาโก้...โบว์ชมพู ซึ่งบริษัทฯ
ถือเป็นความรับผิดชอบหลักต่อสังคมที่จะดำเนินไปอย่างต่อเนื่องแล้ว บริษัทฯ
ยังได้นำหลักการและมาตรฐานความรับผิดชอบต่อสังคมมาปรับใช้ในการบริหารจัดการธุรกิจอย่างเป็นระบบมากยิ่งขึ้น
ทั้งนี้เป็นผลมาจากการที่บริษัทฯ ได้เข้าร่วม CSR Club
ภายใต้การสนับสนุนของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ และสมาคมบริษัทจดทะเบียนไทย
รวมทั้งการได้รับการรับรองการปฏิบัติตามเกณฑ์มาตรฐานความรับผิดชอบของผู้ประกอบการอุตสาหกรรมต่อสังคม
(CSR - DIW)
ภายใต้โครงการพัฒนาโรงงานอุตสาหกรรมให้มีความรับผิดชอบต่อสังคมอย่างมีส่วนร่วม
กรมโรงงานอุตสาหกรรม ทำให้บริษัทฯ มีการบริหารจัดการธุรกิจบน 7 หัวข้อหลัก ได้แก่
การกำกับดูแลองค์กร สิทธิมนุษยชน การปฏิบัติด้านแรงงาน สิ่งแวดล้อม
การดำเนินการอย่างเป็นธรรม ผู้บริโภค และการมีส่วนร่วมและการพัฒนาชุมชน
โดยได้แต่งตั้งคณะกรรมการความรับผิดชอบต่อสังคมขึ้นเพื่อจัดทำแผนงานและดำเนินการให้ครอบคลุมผู้มีส่วนได้ส่วนเสียทุกกลุ่มอย่างจริงจัง
พร้อมทั้งปลูกฝังการเป็นผู้มีจิตอาสา
สร้างจิตสำนึกในการให้ความสำคัญต่อการทำประโยชน์เพื่อสังคมส่วนรวม การร่วมดูแลสิ่งแวดล้อม
และการใช้พลังงานอย่างรู้คุณค่าให้แก่พนักงานทุกระดับ ทั้งนี้บริษัทฯ
เชื่อมั่นว่าการปฏิบัติตามแนวทางดังกล่าวจะเป็นก้าวสำคัญในการนำองค์กรไปสู่การพัฒนาอย่างยั่งยืนต่อไป

  บุญดี อำนวยสกุล

(นายบุญดี อำนวยสกุล)

 กรรมการผู้จัดการ 

เอกสารแนบ 3.4 : ความรับผิดชอบต่อสังคม ชุมชน และสิ่งแวดล้อม

บริษัท ไทยวาโก้ จำกัด (มหาชน) มุ่งมั่นในการผลิตสินค้าที่มีคุณภาพ ปลอดภัยต่อผู้บริโภค
โดยคำนึงถึงความรับผิดชอบต่อสังคม ชุมชนและสิ่งแวดล้อม
ควบคู่ไปกับการยึดหลักการดำเนินธุรกิจที่โปร่งใส ตรวจสอบได้ มีจริยธรรม เคารพต่อสิทธิมนุษยชน
ปฏิบัติตามกฎหมายพร้อมกับมุ่งมั่นที่จะพัฒนาและเติบโตอย่างยั่งยืน
โดยได้ดำเนินโครงการและกิจกรรมต่างๆ ดังนี้

ด้านสังคม

โครงการ “วาโก้ โบว์ชมพู สู้มะเร็งเต้านม 2012”

ปัจจุบันมะเร็งเต้านมเป็นภัยร้ายสำหรับผู้หญิงเป็นอันดับ 2 รองจากมะเร็งปากมดลูก
และมีแนวโน้มเพิ่มขึ้นทุกปี ดังนั้นบริษัทฯ จึงมีความมุ่งมั่นที่จะดูแล
และรณรงค์ให้ผู้หญิงไทยห่างไกลจากมะเร็งเต้านมผ่าน โครงการ “วาโก้ โบว์ชมพู
สู้มะเร็งเต้านม” อย่างต่อเนื่องมากว่า 10 ปี และในปี 2555 ได้ดำเนินกิจกรรมต่างๆ ดังนี้

• นำรายได้จากการจำหน่ายชุดชั้นใน ภายใต้ “Princess Collection” ที่ได้รับพระกรุณาธิคุณ
จากพระเจ้าหลานเธอ พระองค์เจ้าสิริวัณณวรีนารีรัตน์ ทรงออกแบบและประทานให้
นำมาสมทบทุนจัดสร้างศูนย์มะเร็งเต้านม สถาบันมะเร็งแห่งชาติ เมื่อวันที่ 17 กุมภาพันธ์ 2555

-   จัดกิจกรรม “วาโก้โบว์ชมพู ร้อยใจให้..ไม่สิ้นสุด” ต่อเนื่องเป็นปีที่ 2
    โดยนำรายได้จากการจำหน่ายสินค้า สมทบทุนช่วยเหลือผู้ป่วยยากไร้ของมูลนิธิรามาธิบดี
    ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี

-   สนับสนุนโครงการ “ผ่าตัดเสริมสร้างเต้านมแก่ผู้ป่วยยากไร้ที่สูญเสียเต้านม”
    ในวโรกาสเฉลิมพระเกียรติสมเด็จพระนางเจ้าฯ พระบรมราชินีนาถ 80 พรรษา
    ของคณะแพทยศาสตร์ ศิริราชพยาบาล

-   จัดกิจกรรม “Wacoal Cares Your Breasts...Mammogram Saves Your Life”
    โดยร่วมกับสถาบันมะเร็งแห่งชาติ โรงพยาบาลมะเร็งภูมิภาค เครือโรงพยาบาลกรุงเทพ
    และโรงพยาบาลสมิติเวช ศรีราชา
    รณรงค์ให้ผู้หญิงไทยเข้ารับการตรวจเอกซเรย์เต้านมด้วยเครื่องแมมโมแกรม

-   จัดกิจกรรม “The Love Project” ต่อเนื่องเป็นปีที่ 2
    โดยนำรายได้ส่วนหนึ่งสมทบทุนรักษาผู้ป่วยมะเร็งเต้านมที่ขาดแคลนทุนทรัพย์
    ของสถาบันมะเร็งแห่งชาติ

โครงการ Wacoal Gold…Road Show

Wacoal Gold
เป็นนวัตกรรมด้านผลิตภัณฑ์ที่พัฒนาให้เหมาะกับสรีระและการเปลี่ยนแปลงทางร่างกายของสตรีในวัยที่สูงขึ้น
ในปี 2555 บริษัทฯ ได้จัด Road Show รณรงค์การออกกำลังกายด้วยยางยืด โดยเรียนเชิญ
รศ.ดร.เจริญ กระบวนรัตน์ เป็นวิทยากร จำนวน 3 ครั้ง มีผู้สนใจเข้าร่วมกิจกรรมมากกว่า 400
คน

การส่งเสริมการศึกษา

-   จัดโครงการ “First Bra On Tour”
    เผยแพร่ความรู้ความเข้าใจเกี่ยวกับการเปลี่ยนแปลงด้านสรีระในวัยเริ่มสาวและการเข้าสู่วัยรุ่นให้กับโรงเรียนทั่วประเทศ

-   มอบทุนการศึกษาให้แก่นักศึกษาสถาบันต่างๆ เช่น สถาบันเทคโนโลยีไทย-ญี่ปุ่น
    มหาวิทยาลัยมหิดล มหาวิทยาลัยเทคโนโลยีราชมงคลกรุงเทพ
    และมหาวิทยาลัยเทคโนโลยีราชมงคลธัญบุรี

-   สนับสนุนสถาบันการศึกษาในการฝึกงานภาคฤดูร้อน โครงการสหกิจศึกษา
    และโครงการพิเศษอื่นๆ

-   เปิดโอกาสให้สถาบันการศึกษาต่างๆ นำนักศึกษาเข้าเยี่ยมชมสถานประกอบการ

-   สนับสนุนวัตถุดิบ เช่น ผ้า ฟองน้ำ อุปกรณ์ต่างๆ
    ให้แก่สถาบันการศึกษาที่เปิดการเรียนการสอนด้านสิ่งทอและเครื่องนุ่งห่ม

-   สนับสนุนการจัดแสดงผลงานนักศึกษา และกิจกรรมนักศึกษา

-   เข้าร่วมกิจกรรมแนะแนวอาชีพ และการฝึกงานให้กับสถาบันการศึกษาต่างๆ

การว่าจ้างผู้พิการเข้าทำงาน

บริษัทฯ
มีนโยบายการว่าจ้างผู้พิการแต่ไม่เป็นอุปสรรคต่อการทำงานเข้าทำงานบนพื้นฐานของการดูแลให้โอกาสอย่างเสมอภาค
โดยได้สร้างความร่วมมือกับโรงเรียนโสตศึกษา ทุ่งมหาเมฆ จัดหางานให้ผู้พิการอย่างเหมาะสม

การป้องกันปัญหายาเสพติด

บริษัทฯ เป็นโรงงานสีขาวปลอดยาเสพติด ตั้งแต่ปี 2545
และยึดมั่นตามนโยบายรัฐบาลในการป้องกันและแก้ไขปัญหายาเสพติดในสถานประกอบการ
โดยดำเนินการสุ่มตรวจหาสารเสพติดในปัสสาวะปีละ 2 ครั้ง

กิจกรรมสาธารณกุศลต่อสังคมและชุมชน

ปี 2555 บริษัทฯ บริจาคเงินและสิ่งของให้แก่องค์กรต่างๆ เพื่อเป็นสาธารณกุศลครอบคลุมทั้ง ชุมชน
วัด โรงพยาบาล องค์กรการกุศลต่างๆ เช่น

-   สนับสนุนโครงการก่อสร้างอาคารภูมิสิริมังคลานุสรณ์ สภากาชาดไทย โรงพยาบาลจุฬาลงกรณ์
    โดยบริจาคเงินติดต่อกันเป็นปีที่ 4

-   มอบเงินบริจาคสมทบทุน “30 พฤษภา” เนื่องในวันครบรอบการสถาปนา
    โรงพยาบาลจุฬาลงกรณ์

-   สนับสนุนเงินเพื่อการผ่าตัดสร้างเต้านมให้กับผู้ป่วยมะเร็งที่ด้อยโอกาส มูลนิธิถันยรักษ์
    โรงพยาบาลศิริราช

-   สนับสนุนโครงการศูนย์ปลูกถ่ายอวัยวะ มูลนิธิรามาธิบดี

-   สนับสนุนโครงการวิจัยมะเร็งเต้านมศูนย์สิริกิติ์บรมราชินีนาถ

-   สนับสนุนกิจกรรมการกุศลเพื่อผู้พิการ ผู้ด้อยโอกาส โครงการรักษ์ไทย

-   มอบผ้าห่มแด่ผู้ป่วยคลินิกอายุรกรรม โรงพยาบาลจุฬาลงกรณ์

-   สนับสนุนงานจราจร และกิจกรรมเพื่อสังคม สถานีตำรวจวัดพระยาไกร

-   สนับสนุนเงินซ่อมแซมอาคารตัดเย็บ ค่ายสุรสีห์ กองพันทหารราบที่ 9 จ.กาญจนบุรี

-   มอบเงินสนับสนุนการจัดคอนเสิร์ตอุทยานเพลงรัก มูลนิธิอนุรักษ์พระราชวังพญาไท

-   สนับสนุนโครงการบรรพชาสามเณรภาคฤดูร้อน วัดเรืองยศสุทธารามและวัดบางโคล่นอก

-   สมทบเงินในกองทุนเพื่อศาสนกุศล มูลนิธิ ดร.เทียม โชควัฒนา

ด้านการมีส่วนร่วมและพัฒนาชุมชน

บริษัทฯ ให้ความสำคัญต่อการดูแลชุมชนโดยรอบ และสร้างความสัมพันธ์ที่ดีกับชุมชน
โดยสร้างธุรกิจให้เติบโตอย่างยั่งยืนไปพร้อมๆ
กับการพัฒนาชุมชนเพื่อสร้างความเข้มแข็งให้กับชุมชนโดยรอบ โดยจัดโครงการและกิจกรรมต่างๆ
ดังนี้

-   โครงการ “วาโก้ เสริมรายได้ เพิ่มทักษะ พัฒนาชุมชน” จัดโครงการใน 2 ชุมชน คือ
    ชุมชนวัดบางโคล่ นอกและชุมชนหลังตลาดเก่าวัดพระยาไกร เพื่อเสริมรายได้ให้กับครอบครัว
    โดยมีคนในชุมชน มากกว่า 16 ครัวเรือนเข้าร่วม และสามารถสร้างรายได้ให้กับชุมชน

-   ร่วมกับ มูลนิธิถันยรักษ์ ในพระราชูปถัมภ์สมเด็จพระศรีนครินทราบรมราชชนนี และ Bangkok
    Breast Cancer Support Group (BBCs) จัดบรรยายหัวข้อ “รู้ทันมะเร็งเต้านม
    และการตรวจมะเร็งเต้านมด้วยตนเอง” ให้กับชุมชนวัดบางโคล่นอก
    โดยมีผู้สนใจเข้าร่วมกิจกรรม ประมาณ 60 คน

-   โครงการ “สอนน้อง รักการอ่าน” โดยร่วมกับฝ่ายพัฒนาชุมชน สำนักงานเขตบางคอแหลม
    จัดกิจกรรมส่งเสริมการเรียนรู้ให้กับเยาวชนพร้อมมอบตู้หนังสือให้กับชุมชน 2 แห่ง ได้แก่
    ชุมชนหลังตลาดเก่าวัดพระยาไกร และชุมชนวัดอินทร์บรรจง

-   โครงการ “ความรักอยู่รอบตัวเรา” โดยให้พนักงานที่มีจิตอาสาร่วมสอนพิเศษ
    เพื่อส่งเสริมคุณธรรมให้แก่นักเรียนโรงเรียนโดยรอบ ได้แก่ โรงเรียนวัดบางโคล่นอก
    โรงเรียนวัดไทร โรงเรียนวัดจันทร์ใน

ด้านสิ่งแวดล้อมและการอนุรักษ์ทรัพยากรธรรมชาติ

บริษัทฯ ตระหนักถึงความสำคัญในการรักษาสิ่งแวดล้อมเพื่อลดภาวะโลกร้อน
โดยให้ความสำคัญต่อการเลือกใช้วัตถุดิบที่เป็นมิตรต่อสิ่งแวดล้อมในการพัฒนาผลิตภัณฑ์
และจัดกิจกรรมต่างๆ ด้านสิ่งแวดล้อม ดังนี้

-   กิจกรรม “วาโก้ หัวใจสีเขียว พลิกฟื้นผืนป่า คืนชีวิตสู่ธรรมชาติ” ร่วมกันปลูกต้นไม้ ณ
    เขตรักษาพันธุ์สัตว์ป่าเขาเขียว-เขาชมภู่ อ.ศรีราชา จ.ชลบุรี

-   กิจกรรม “หาดใส ด้วยใจรักษ์” ร่วมทำความสะอาดชายหาด ณ หาดวังแก้ว จ. ระยอง

การบริหารจัดการพลังงาน

บริษัทฯ
มุ่งมั่นที่จะยกระดับมาตรฐานความเป็นเลิศในการบริหารจัดการด้านพลังงานตามมาตรฐานระบบการจัดการพลังงานระดับสากล
ISO 50001 โดยให้ความสำคัญต่อการใช้พลังงานอย่างมีประสิทธิภาพ
และการจัดการอย่างเป็นระบบ ส่งเสริมการมีส่วนร่วมในการอนุรักษ์พลังงานทั่วทั้งองค์กร

บริษัทฯ แต่งตั้งคณะทำงานการจัดการพลังงาน
ประกอบด้วยผู้บริหารและกรรมการซึ่งเป็นตัวแทนจากพนักงาน
โดยมีการกำหนดนโยบายและบริหารงานอย่างเป็นระบบเป็นไปตามหลัก PCDA
(Plan-Do-Check-Action) และมีการทบทวนการบริหารงานอย่างน้อยปีละ 1 ครั้ง

การอนุรักษ์พลังงาน

ใน ปี 2555 การใช้พลังงานในบริษัทฯ ร้อยละ 60 เป็นการใช้พลังงานจากระบบทำความเย็น
บริษัทฯ จึงให้ความสำคัญในการลดปริมาณการใช้พลังงานในระบบปรับอากาศ
โดยจัดทำแผนมาตรการรองรับ ซึ่งแบ่งเป็นแผนมาตรการควบคุม ได้แก่
การควบคุมอุณหภูมิระบบปรับอากาศและทำความเย็น การติดตั้ง Timer ควบคุมการเปิด-ปิด
อย่างเป็นระบบ และแผนมาตรการการออกแบบ เช่น
การเพิ่มประสิทธิภาพกรอบอาคารเพื่อลดความร้อนเข้าสู่อาคาร
การเปลี่ยนมาใช้อุปกรณ์ในระบบปรับอากาศและทำความเย็นที่มีประสิทธิภาพสูง
จึงทำให้สามารถลดการใช้พลังงานได้ร้อยละ 7 และยังได้ดำเนินมาตรการในระบบแสงสว่าง เช่น
การใช้หลอดประหยัดพลังงาน การปรับปรุงตำแหน่ง เป็นต้น

นอกจากนี้บริษัทฯ
ได้จัดกิจกรรมส่งเสริมให้พนักงานมีจิตสำนึกรับผิดชอบและมีส่วนร่วมในการอนุรักษ์พลังงาน
โดยได้จัดอบรมสร้างจิตสำนึกด้านอนุรักษ์พลังงาน และกิจกรรมส่งเสริมการอนุรักษ์พลังงานในงาน
“Productivity Day” และกิจกรรมรณรงค์ใช้กระเป๋าผ้าลดโลกร้อน “ Wacoal Love The
Earth”

ด้านความปลอดภัย อาชีวอนามัย และสภาพแวดล้อมในการทำงาน

บริษัทฯ ให้ความสำคัญกับสภาพการทำงานที่ปลอดภัยต่อพนักงาน ตลอดจนทรัพย์สิน
โดยได้กำหนดนโยบายด้านความปลอดภัยอาชีวอนามัยและสภาพแวดล้อมในการทำงาน
จัดให้มีการเลือกตั้งคณะกรรมการความปลอดภัยฯ มีการควบคุม ตรวจสอบ
และปรับปรุงอุปกรณ์เครื่องจักร ให้พร้อมใช้งานอยู่เสมอ รวมถึง อาคารสถานที่
ตลอดจนการเตรียมความพร้อมในการป้องกันและระงับอัคคีภัย และอุบัติภัยต่างๆ ที่อาจเกิดขึ้นได้
ดังนี้

การฝึกอบรมให้ความรู้กับพนักงาน

• จัดอบรมด้านความปลอดภัย เช่น

  - หลักสูตร “การปฐมพยาบาลเบื้องต้น”

  - หลักสูตร “ดับเพลิงขั้นต้นและซ้อมอพยพหนีไฟ ประจำปี”

  - หลักสูตร “ความปลอดภัยในการทำงานสำหรับหัวหน้างาน”

  - หลักสูตร “ความปลอดภัยในการทำงานเกี่ยวกับสารเคมีอันตราย”

-   จัดทำ คู่มืออบรม ความปลอดภัย อาชีวอนามัยและสภาพแวดล้อมในการทำงาน
    สำหรับลูกจ้างทั่วไปและลูกจ้างเข้าทำงานใหม่ ตาม พ.ร.บ. ความปลอดภัยและอาชีวอนามัย
    พ.ศ. 2554

การควบคุมการตรวจสอบอาคาร และการปรับปรุงอุปกรณ์เครื่องจักร

-   ตรวจสภาพความปลอดภัยภายในอาคารตามกฎหมาย ได้แก่ เส้นทางหนีไฟ ทางเดิน
    เครื่องจักร และอุปกรณ์การผลิต เครื่องมือทำงานสำหรับช่าง อุปกรณ์ป้องกันภัยส่วนบุคคล
    เดือนละ 1 ครั้ง

-   ตรวจสอบอาคาร และจัดทำรายงานการตรวจสอบอาคารประจำปี

-   เตรียมความพร้อมในการป้องกันและระงับอัคคีภัย ระบบสัญญาณแจ้งเหตุเพลิงไหม้
    และจัดให้มีการซ้อมดับเพลิงและอพยพหนีไฟ ปีละ 1 ครั้ง

กิจกรรมส่งเสริมความปลอดภัยและอาชีวอนามัยและสภาพแวดล้อมในการทำงาน

• จัดนิทรรศการเผยแพร่ความรู้ด้านความปลอดภัย ในงาน “Productivity Day”

• รณรงค์ประชาสัมพันธ์และให้ความรู้กับพนักงาน ได้แก่ รณรงค์ป้องกันไข้หวัดใหญ่
ส่งเสริมการฉีดวัคซีนป้องกันโรคต่างๆ รณรงค์เกี่ยวกับโรคเอดส์ และโรคระบาดตามฤดูกาล
รณรงค์วันงดสูบบุหรี่โลก และการลดอุบัติเหตุช่วงเทศกาลต่างๆ

รางวัลแห่งความภาคภูมิใจที่ผ่านมา

-   ด้านการเปิดเผยข้อมูลและความโปร่งใส

+-------+--------------------------------------------------------------+
| ปี     | รางวัลและประกาศเกียรติคุณที่ได้รับ                                   |
| พ.ศ.  |                                                              |
+-------+--------------------------------------------------------------+
| ปี     | -   ได้รับรางวัล “Disclosure Report Award 2002”                 |
| 2545  |     จากตลาดหลักทรัพย์แห่งประเทศไทย                               |
+-------+--------------------------------------------------------------+
| ปี     | -   ไ                                                        |
| 2546  | ด้รับการจัดอันดับบริษัทจดทะเบียนที่มีผลการประเมินการกำกับดูแลกิจการที่ดีประจำปี |
|       |     2545 ในระดับ Top Quartile                                 |
|       |     จากสมาคมส่งเสริมสถาบันกรรมการบริษัทไทย                        |
|       |                                                              |
|       | -   ได้รับรางวัล “Disclosure Report Award 2003”                 |
|       |     จากตลาดหลักทรัพย์แห่งประเทศไทย เป็นปีที่ 2                       |
+-------+--------------------------------------------------------------+
| ปี     | -   ไ                                                        |
| 2547  | ด้รับการจัดอันดับบริษัทจดทะเบียนที่มีผลการประเมินการกำกับดูแลกิจการที่ดีประจำปี |
|       |     2546 ในระดับ Top Quartile เป็นปีที่ 2                         |
+-------+--------------------------------------------------------------+
| ปี     | -   ได้รับใบประกาศเกียรติคุณ จากกระทรวงพาณิชย์ ในฐานะที่บริษัทฯ         |
| 2548  |     ให                                                       |
|       | ้ความร่วมมือในการตอบข้อมูลทางด้านราคาและสภาวะทางด้านธุรกิจอย่างสม่ำเสมอ |
+-------+--------------------------------------------------------------+
| ปี     | -   ได้รับผลการประเมินการกำกับดูแลกิจการในระดับ “ดี”                 |
| 2549  |     จากสมาคมส่งเสริมสถาบันกรรมการบริษัทไทย ร่วมกับ                  |
|       |     ตลาดหลักทรัพย์แห่งประเทศไทย                                  |
|       |     และสำนักคณะกรรมการกำกับหลักทรัพย์และตลาดหลักทรัพย์               |
+-------+--------------------------------------------------------------+
| ปี     | -   ได้รับผลการประเมินคุณภาพการจัดประชุมสามัญผู้ถือหุ้น ในระดับ “ดีเยี่ยม”   |
| 2550  |                                                              |
+-------+--------------------------------------------------------------+
| ปี     | -   ได้รับผลการประเมินการกำกับดูแลกิจการในระดับ “ดีมาก”              |
| 2551  |     จากสมาคมส่งเสริมสถาบันกรรมการบริษัทไทย ร่วมกับ                  |
|       |     ตลาดหลักทรัพย์แห่งประเทศไทย และสำนักคณะกรรมการกำกับหลักทรัพย์     |
|       |     และตลาดหลักทรัพย์                                           |
|       |                                                              |
|       | -   ได้รับผลการประเมินคุณภาพการจัดประชุมสามัญผู้ถือหุ้น ในระดับ “ดีเยี่ยม”   |
|       |     เป็นปีที่ 2                                                  |
+-------+--------------------------------------------------------------+
| ปี     | -   ได้รับผลการประเมินการกำกับดูแลกิจการ ในระดับ “ดีมาก” เป็นปีที่ 2     |
| 2552  |                                                              |
|       | -   ได้รับผลการประเมินคุณภาพการจัดประชุมสามัญผู้ถือหุ้น ในระดับ “ดีเยี่ยม”   |
|       |     ติดต่อกันเป็นปีที่ 3                                            |
+-------+--------------------------------------------------------------+
| ปี     | -   ได้รับผลการประเมินการกำกับดูแลกิจการ ในระดับ “ดีมาก” ติดต่อกันเป็นปีที่ |
| 2553  |     3                                                        |
|       |                                                              |
|       | -   ได้รับผลการประเมินคุณภาพการจัดประชุมสามัญผู้ถือหุ้น ในระดับ “ดีเยี่ยม”   |
|       |     ติดต่อกันเป็นปีที่ 4                                            |
+-------+--------------------------------------------------------------+
| ปี     | -   ได้รับผลการประเมินการกำกับดูแลกิจการ ในระดับ “ดีมาก” ติดต่อกันเป็นปีที่ |
| 2554  |     4                                                        |
|       |                                                              |
|       | -   ได้รับผลการประเมินคุณภาพการจัดประชุมสามัญผู้ถือหุ้น ในระดับ “ดีเยี่ยม”   |
|       |     ติดต่อกันเป็นปีที่ 5                                            |
+-------+--------------------------------------------------------------+

-   ด้านการพัฒนาผลิตภัณฑ์และนวัตกรรม

  --------- -------------------------------------------------------------
  ปี พ.ศ.    รางวัลและประกาศเกียรติคุณที่ได้รับ

  --------- -------------------------------------------------------------

+--------+-------------------------------------------------------------+
| ปี 2536 | -   รางวัลผลิตภัณฑ์ยอดนิยมจาก Asia Pacific Awards                |
+--------+-------------------------------------------------------------+
| ปี 2548 | -   รางวัลดีเด่น ในการประกวดนวัตกรรมเครือสหพัฒน์ ปี 2548            |
|        |     จากผลงานด้านการพัฒนาผลิตภัณฑ์ “Balancing Bra Service”        |
|        |     นวัตกรรมชุดชั้นใน                                           |
|        |     และเต้านมเทียมสำหรับสตรีที่สูญเสียเต้านมจากโรคมะเร็งเต้านม         |
+--------+-------------------------------------------------------------+
|        |                                                             |
+--------+-------------------------------------------------------------+
| ปี พ.ศ. | รางวัลและประกาศเกียรติคุณที่ได้รับ                                  |
+--------+-------------------------------------------------------------+

+--------+-------------------------------------------------------------+
| ปี 2550 | -   รางวัลยอดเยี่ยม Chairman Award ในการประกวดนวัตกรรมเครือสหพัฒน์ |
|        |     ปี 2550 จากผลงานด้านการพัฒนาผลิตภัณฑ์ “Clinical Wear Service” |
|        |     นวัตกรรมด้านการบริการตัดเย็บเสื้อผ้าทางการแพทย์เฉพาะบุคคล         |
+--------+-------------------------------------------------------------+
| ปี 2552 |   รางวัล “Trusted Brands Award 2009”                         |
|        |   สำหรับผลิตภัณฑ์เสื้อผ้าและเครื่องใช้เด็ก “ENFANT”                    |
|        |   ด้วยผลโหวตจากความเชื่อมั่นของผู้บริโภคสูงสุดระดับ Platinum           |
|        |   ในหมวดเสื้อผ้าและสินค้าแฟชั่นเด็ก จากการสำรวจโดยนิตยสาร Reader’s   |
|        |   Digest                                                    |
|        |   ในฐานะเป็นแบรนด์สุดยอดของประเทศไทยที่ผู้บริโภคให้ความเชื่อถือในคุณภาพ  |
|        |   รวมทั้งมีความคิดริเริ่มสร้างสรรค์ในการนำเสนอสินค้าใหม่สู่ตลาด           |
|        |   และมีความรับผิดชอบต่อสังคมและสิ่งแวดล้อม                          |
+--------+-------------------------------------------------------------+
| ปี 2554 | -   รางวัล IP Champion 2011 ประเภทสิทธิบัตรและอนุสิทธิบัตร          |
|        |     จากกรมทรัพย์สินทางปัญญา กระทรวงพาณิชย์ ในฐานะที่บริษัทฯ           |
|        |     ประสบความสำเร็จในการสร้างสรรค์                             |
|        |     และนำทรัพย์สินทางปัญญาไปใช้ประโยชน์ในเชิงพาณิชย์อย่างมีประสิทธิผล    |
|        |     และมีความโดดเด่นในเชิงธุรกิจ                                 |
|        |                                                             |
|        | -   รางวัลชมเชย STI Thailand Award 2011                      |
|        |     ประเภทวิสาหกิจขนาดใหญ่ที่มีกิจกรรมการทำวิจัยนวัตกรรมอย่างต่อเนื่อง    |
|        |                                                             |
|        | จากสำนักงานคณะกรรมการนโยบายวิทยาศาสตร์เทคโนโลยีและนวัตกรรมแห่งชาติ |
|        |                                                             |
|        | -   รางวัล Trusted Brand Award 2011 ในระดับ Platinum          |
|        |     สำหรับแบรนด์ "Wacoal" ในหมวดชุดชั้นในสตรี และแบรนด์ "ENFANT"   |
|        |     ในหมวดเสื้อผ้าและสินค้าแฟชั่นเด็กเป็นปีที่ 2 จากการสำรวจของนิตยสาร   |
|        |     Reader’s Digest                                         |
+--------+-------------------------------------------------------------+

-   ด้านความรับผิดชอบต่อพนักงาน ชุมชน สังคม และสิ่งแวดล้อม

  --------- -------------------------------------------------------------
  ปี พ.ศ.    รางวัลและประกาศเกียรติคุณที่ได้รับ

  --------- -------------------------------------------------------------

+--------+-------------------------------------------------------------+
| ปี 2529 | -   รางวัลสถานประกอบการที่มีสภาพแวดล้อมที่ดีและถูกหลักอนามัย ระดับดีเลิศ  |
|        |     จากกรุงเทพมหานคร                                         |
|        |                                                             |
|        | -   รางวัล “บริษัทดีเด่นแห่งปี” ประเภทอุตสาหกรรมขนาดกลาง จาก        |
|        |     กระทรวงอุตสาหกรรม                                        |
+--------+-------------------------------------------------------------+
| ปี 2533 | -   รางวัล “โรงงานดีเด่น” ประเภทอุตสาหกรรมเสื้อผ้าสำเร็จรูปขนาดใหญ่   |
|        |     จากกระทรวงอุตสาหกรรม                                     |
+--------+-------------------------------------------------------------+
| ปี 2545 | -   รางวัล “โรงงานสีขาวปลอดยาเสพติด”                           |
+--------+-------------------------------------------------------------+
| ปี 2548 | -   รางวัลดีเด่นในการประกวดนวัตกรรมเครือสหพัฒน์ ปี 2548 จากผลงาน    |
|        |     “การอนุรักษ์พลังงานอย่างมีส่วนร่วม”                             |
+--------+-------------------------------------------------------------+
| ปี 2552 | -   รางวัลสถานประกอบการที่จัดให้มีมุมนมแม่ จากโครงการสายใยรักครอบครัว |
+--------+-------------------------------------------------------------+
| ปี 2554 | -   รางวัลสถานประกอบการสนับสนุนการจ้างงานคนพิการ ปี 2554          |
|        |                                                             |
|        | -   ได้รับรางวัลยอดเยี่ยม Chairman Award เป็นครั้งที่ 3               |
|        |     จากการประกวดนวัตกรรมเครือสหพัฒน์ ประจำปี 2554                |
|        |     จากผลงานด้านความรับผิดชอบต่อสังคม โครงการ “วาโก้ โบว์ชมพู       |
|        |     สู้มะเร็งเต้านม”                                            |
+--------+-------------------------------------------------------------+

รางวัลเกียรติยศ ปี 2555

บริษัทฯ มุ่งมั่นในการผลิตสินค้าที่มีคุณภาพ ปลอดภัยต่อผู้บริโภค
โดยคำนึงถึงความรับผิดชอบต่อสังคมชุมชนและสิ่งแวดล้อม ยึดหลักการดำเนินธุรกิจที่โปร่งใส
ตรวจสอบได้ มีจริยธรรม เคารพต่อสิทธิมนุษยชน
ปฏิบัติตามข้อกฎหมายและมุ่งมั่นที่จะเติบโตและพัฒนาอย่างยั่งยืน
โดยได้ดำเนินโครงการและกิจกรรมต่างๆ ดังนี้

-   ได้รับผลการประเมินการกำกับดูแลกิจการในระดับ "ดีมาก" ติดต่อกันเป็นปีที่ 5
    จากการสำรวจการกำกับดูแลกิจการบริษัทจดทะเบียนไทย ประจำปี 2555 นอกจากนี้ บริษัทฯ
    ยังได้รับการจัดอันดับบริษัทจดทะเบียน ที่มีผลการประเมินการกำกับดูแลกิจการที่ดีในระดับ Top
    Quartile ของบริษัทที่มีมูลค่าหลักทรัพย์ตามราคาตลาดระหว่าง 3,000 - 9,999 ล้านบาท
    จากสมาคมส่งเสริมสถาบันกรรมการบริษัทไทย (IOD) ร่วมกับ
    สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
    และตลาดหลักทรัพย์แห่งประเทศไทย (ตลท.)

-   รางวัล Trusted Brand Award 2012 ในระดับ Platinum สำหรับแบรนด์ "Wacoal"
    ในหมวดชุดชั้นในสตรีเป็นปีที่ 2 และแบรนด์ "ENFANT"
    ในหมวดเสื้อผ้าและสินค้าแฟชั่นเด็กเป็นปีที่ 3 จากการสำรวจของนิตยสาร Reader’s
    Digest

-   รางวัลรองชนะเลิศอันดับ 1 STI Thailand Awards 2012 (นวัตกรรมเขียว - Green
    Innovation) ระดับพื้นที่กรุงเทพมหานคร ประเภทวิสาหกิจขนาดใหญ่
    จากสำนักงานคณะกรรมการนโยบายวิทยาศาสตร์เทคโนโลยีและนวัตกรรมแห่งชาติ (สวทน.)
    เพื่อยกย่องเชิดชูเกียรติบริษัทฯ ที่มีผลงานดีเด่นเป็นเลิศทางวิทยาศาสตร์
    เทคโนโลยีและนวัตกรรม จากผลงาน “Wacoal Gold & Green”
    ชุดชั้นในสำหรับผู้สูงวัยและเพื่อสิ่งแวดล้อม"

-   รางวัลดีเด่น ประเภท Energy Saving & Global Warming & Environment
    ในผลงานชื่อ "ECO Bra ชุดชั้นในรักษ์โลก" จากการประกวดนวัตกรรมเครือสหพัฒน์ ประจำปี
    2555 ซึ่งเป็นการพัฒนาผลิตภัณฑ์ชุดชั้นในสตรี ที่เป็นมิตรต่อสิ่งแวดล้อม
    และมีส่วนช่วยลดโลกร้อน ตั้งแต่การออกแบบ
    การคัดเลือกวัตถุดิบกระบวนการผลิตไปจนถึงการได้รับเครื่องหมายรับรองผลิตภัณฑ์ตามมาตรฐานสิ่งแวดล้อม

-   รางวัลดีเด่นด้านอนุรักษ์พลังงานประเภทโรงงานควบคุม
    ในการประกวดรางวัลสุดยอดด้านพลังงานไทยระดับสากล Thailand Energy Awards
    2012

-   รางวัลชนะเลิศด้านการบริหารจัดการพลังงานดีเด่นสำหรับโรงงานขนาดกลางและเล็ก
    ในการประกวดรางวัลสุดยอดผู้นำด้านพลังงานในระดับอาเซียน “ASEAN Energy Awards
    2012” ซึ่งรางวัลดังกล่าวแสดงให้เห็นถึงความมุ่งมั่นของบริษัทฯ
    ในการบริหารจัดการด้านพลังงานภายในองค์กรอย่างมีประสิทธิภาพ
    ตลอดจนมีการนำเทคโนโลยีมาใช้ เพื่อให้เกิดการอนุรักษ์พลังงานอย่างต่อเนื่อง

-   รางวัลสถานประกอบการส่งเสริมอาชีพคนพิการดีเด่น ประจำปี 2555 จากกระทรวงแรงงาน
    ในฐานะที่บริษัทฯ
    ได้ดำเนินการรับคนพิการเข้าทำงานมาอย่างต่อเนื่องซึ่งนับเป็นหนึ่งในนโยบายความรับผิดชอบต่อสังคมของบริษัทฯในด้านการส่งเสริมอาชีพคนพิการ

-   รางวัล CSR-DIW Award ประจำปี 2555 จากกรมโรงงานอุตสาหกรรม
    กระทรวงอุตสาหกรรม ในฐานะที่เป็นสถานประกอบการที่ปฏิบัติตามมาตรฐานความรับผิดชอบของผู้ประกอบการอุตสาหกรรมต่อสังคม
    ตามโครงการพัฒนาโรงงานอุตสาหกรรมให้มีความรับผิดชอบต่อสังคมอย่างมีส่วนร่วม